সামাদ ভাই হল ত্যাগ করে গেলেন। পরীক্ষার ফল ভালো হওয়ায় কয় মাসের মধ্যে তিনি বিশ্ববিদ্যালয়ের অর্থনীতি বিভাগে প্রভাষক হিসেবে যোগ দিলেন, আমাদের সম্পর্ক আরো ঘনিষ্ঠ হলো; সামাদ ভাই শিক্ষক, আমরা ছাত্র। এ সময় সামাদ ভাই দেশের সুপরিচিত লেখক। তৎকালীন পূর্ব পাকিস্তানের সবচেয়ে মর্যাদাবান সাময়িকী সমকালে তাঁর লেখা বের হতো। সমকালের সম্পাদক ছিলেন সুসাহিত্যিক সিকান্দার আবু জাফর। সমকালের লেখকরা তো বটেই, পাঠকরাও নিজেদের দীপ্তিমান বোদ্ধা মনে করতেন। ফলত কিছুটা উন্নাসিকতার ভাব তাঁদের মধ্যে লক্ষ করা যেত। বিশ্ববিদ্যালয়ে আমাদের সার্কেলের অনেকে সমকালের নিয়মিত পাঠক ছিলেন। লেখক হিসেবে সামাদ ভাইকে আমরা বিশেষভাবে সম্মান করতাম।